แจกอั่งเปาคืนแวต 5%
เปิดเงื่อนไข-ขั้นตอนคืนแวต 5% มาตรการช็อปตรุษจีนวันที่ 1-15 ก.พ. จ่ายชดเชยสูงสุดไม่เกิน 1,000 บาท/คน
20 ธ.ค. 2561

เปิดเงื่อนไข-ขั้นตอนคืนแวต 5% มาตรการช็อปตรุษจีนวันที่ 1-15 ก.พ. จ่ายชดเชยสูงสุดไม่เกิน 1,000 บาท/คน ภายในเดือน พ.ย.ปีหน้า เข้าระบบพร้อมเพย์ที่ใช้เลขประจำตัวประชาชน
ตามที่ ครม.ได้มีมติเมื่อวันที่ 18 ธ.ค. เห็นชอบมาตรการส่งเสริมการชำระเงินเพื่อซื้อสินค้าและบริการ และการนำส่งข้อมูลภาษีมูลค่าเพิ่มผ่านระบบอิเล็กทรอนิกส์ โดยกำหนดให้จ่ายเงินชดเชยแก่ผู้ชำระเงินที่ใช้บัตรเดบิตของตนเองทุกประเภทที่ออกในประเทศไทยและมีการใช้จ่ายในประเทศไทย ซึ่งไม่รวมถึงบัตรสวัสดิการแห่งรัฐ
ในการซื้อสินค้าและบริการที่มีภาษีมูลค่าเพิ่ม (ไม่รวมถึงสินค้าและบริการที่มีภาษีสรรพสามิต) ในช่วงวันที่ 1-15 ก.พ. 2562 กับผู้ประกอบการจดทะเบียนภาษีมูลค่าเพิ่มที่ใช้ระบบบันทึกการเก็บเงิน (Point of Sale : POS) ซึ่งสามารถแยกจำนวนภาษีมูลค่าเพิ่ม 7% ออกจากราคาสินค้าและบริการได้ และจ่ายเงินชดเชย 5% โดยจะจ่ายเงินชดเชยสูงสุดไม่เกิน 1,000 บาท/คน เข้าระบบพร้อมเพย์ที่ใช้เลขประจำตัวประชาชน
สำหรับเงื่อนไขขั้นตอนการเข้าร่วมมาตรการ
1.ประชาชนผู้สนใจรับเงินชดเชยต้องลงทะเบียนเข้าร่วม ในช่วงเวลา ช่องทาง และตามเงื่อนไขที่กำหนด
2.ซื้อสินค้าระหว่างวันที่ 1-15 ก.พ. 2562
3.ชำระเงินเพื่อซื้อสินค้าและบริการที่มีภาษีมูลค่าเพิ่ม (ไม่รวมถึงสินค้าและบริการที่มีภาษีสรรพสามิต) โดยใช้บัตรเดบิตของตนเองกับผู้ประกอบการร้านค้าที่ร่วมมาตรการ
คุณสมบัติผู้ที่จะได้รับเงินชดเชย
lมีบัตรเดบิตที่ออกในประเทศไทย โดยไม่รวมถึงบัตรสวัสดิการแห่งรัฐ
lลงทะเบียนเข้าร่วมมาตรการ ในช่วงเวลา ช่องทาง และตามเงื่อนไขที่กำหนด
lสมัครใช้บริการพร้อมเพย์ โดยใช้เลขประจำตัวประชาชนเพื่อรับเงินชดเชย
คุณสมบัติผู้ประกอบการร้านค้า
lเป็นผู้ประกอบการร้านค้าจดทะเบียนภาษีมูลค่าเพิ่ม
lมีระบบ POS ที่ช่วยเก็บบันทึกการขาย รายละเอียดสินค้า คำนวณยอดขาย และพิมพ์ใบกำกับภาษี โดยเชื่อมต่อกับเครื่องรับชำระเงินอิเล็กทรอนิกส์ (EDC)
ทั้งนี้ ผู้ประกอบการร้านค้าที่มีระบบ POS ต้องทำการปรับปรุงและทดสอบ เพื่อให้สามารถส่งข้อมูลภาษีมูลค่าเพิ่มทางอิเล็กทรอนิกส์ได้ เช่นเดียวกับระบบที่ใช้ภายใต้มาตรการชดเชยเงินให้แก่ผู้มีรายได้น้อยผ่านบัตรสวัสดิการแห่งรัฐ โดยใช้ข้อมูลจากจำนวนภาษีมูลค่าเพิ่มที่ผู้มีบัตรสวัสดิการแห่งรัฐได้ชำระ
จ่ายเงินชดเชย
รัฐบาลจะจ่ายเงินชดเชยให้แก่ผู้ที่มีคุณสมบัติผ่านระบบพร้อมเพย์ที่ใช้เลขประจำตัวประชาชน ภายในเดือน พ.ย. 2562
ทั้งนี้ มาตรการดังกล่าวมีวัตถุประสงค์หลัก เพื่อส่งเสริมการใช้บัตรอิเล็กทรอนิกส์แทนการใช้เงินสด การผลักดันการพัฒนาโครงสร้างพื้นฐานที่รองรับการชำระเงินผ่านบัตรอิเล็กทรอนิกส์และการบูรณาการระบบภาษีอิเล็กทรอนิกส์ในส่วนการนำส่งรายงานการทำธุรกรรมทางการเงินและการนำส่งข้อมูลภาษี เมื่อมีการชำระเงินผ่านระบบอิเล็กทรอนิกส์ อันเป็นการสนับสนุนการดำเนินงานตาม National e-Payment Master Plan